
מדינת ישראל

משרד המשפטים



הממונה על חוק חופש המידע

	ירושלים, ו  ניסן  תשע"ה 

	26 מרץ , 2015

	בתשובתך נא ציין:

	תיק מס' ת/ 17


שלום רב, 

הנדון: בקשה לפי חוק חופש המידע, התשנ"ח-1998.
מכתבך מיום 14/01/2015
לאחר בדיקת בקשתך שבנדון הנני להשיבך כדלקמן:

רצ"ב קובץ סרוק כולל מספר תשובות שניתנו לפניות בנושא חריגה מדרישת שנתיים ניסיון, עם השחרה של חלק מהטקסט 
דף שמצורף בנפרד כולל את הטקסט הרלוונטי מתוך תשובה שנשלחה מעו"ד ערן עסיס אל גב' אביטל לברן ממשרד התרבות והספורט ביום 1.6.2014, בדואר אלקטרוני.
בעניין התשובה שנשלחה אל הגב' אביטל לברן הוא כולל את התכתובת הרלוונטית לבקשה המידע האחר שלא נמסר לא ימסר מכח סעיף 9(ב)(4) לחוק חופש המידע, התשנ"ח-1998 (להלן: "החוק") וכן בגין סעיף 9(ב)(2) לחוק אודות מדיניות בשלבי עיצוב.  

לעניין התשובות שנתנו בנוגע לחריגים   הרי שנמחוק פרטים בעילות הבאות: 
1. חוות דעת שנתנו גורמי המקצוע במשרד, בעניין קיומו של אינטרס ציבורי מובהק במתן הפטור. השחרנו את הטקסט במקום שבו הייתה התייחסות לחוות דעת אישית של מנהל המחלקה הרלוונטית (במשרד התרבות והספורט), כך שהדברים מוצגים ללא זהות הגורם שמסר את המידע (בהוספת פרפראזה של מילה אחת לשלמות התחביר במשפט). אזכור חוות הדעת בשמם של הגורמים שמסרו אותה, עלולה לפגוע באפשרות שהם ימסרו בעתיד חוות דעת ביקורתית ואותנטית בדבר קיומו או היעדרו של אינטרס ציבורי מובהק, שכן ביודעם שחוות דעתם האישית תיחשף למוסדות הציבור, הם עלולים להימנע מאמירות שיתפרשו לרעת מוסדות הציבור שבאחריותם. וזאת מכח סעיף 9(ב)(4).
2. מידע הנוגע לאנשים מסוימים. מדובר בבעלי תפקידים בעמותות השונות שאוזכרו בחוות הדעת אגב אורחא, אף שהם עצמם אינם צד לעניין אלא העמותה כתאגיד. שמם הושחר נוכח החשש מפגיעה בפרטיות (אלא אם כן הקשר בינם ובין העמותה הוא פומבי וידוע לכל) – בהתאם לסעיף 9(א)(3) לחוק. 
3. מידע הנוגע להתנהלות של עמותה שאינו חלק מן העניין. באחד המקרים, צוין שמה של עמותה שהייתה מעורבת בפעילות הנתמכת, וצוין הטעם שבגינו חדלה מלפעול. כיוון שמדובר בעמותה שאינה צד לעניין, ואזכור הטעם שבגינו חדלה מלפעול עלול לפגוע בשמה הטוב, ניתן לראות בכך מידע עודף שאין חובה למוסרו. במקרה אחר, הושמט מיקום פעילות של העמותה בעבר, גם הוא להבנתנו בגדר מידע עודף.
הטעם העומד בבסיס סעיף 9(ב)(4) לחוק, כעולה מדברי ההסבר להצעת החוק, הוא הצורך לאפשר לעובדי הציבור לגבש מדיניות ולקבל החלטות על בסיס התייעצויות וחוות דעת שישמרו כמסמכים פנימיים אשר לא יינתן להם פומבי. זאת, לאור ההנחה שלא ניתן לקיים דיונים כנים ולכתוב המלצות מקצועיות אלא אם יובטח מעטה חיסיון מסוים לתהליך גיבוש שיקול הדעת של הרשות.
 גם בית המשפט העליון הכיר בשיקולים אלו ובחשש מפני "אפקט מצנן" לפעילות הרשויות, בהיעדר מעטה חיסיון כאמור, וציין כי סעיף החוק נועד להגן על איכות החלטותיהן של רשויות הציבור ועל האפקטיביות של תהליך קבלתן. חיסיון מסוג זה מקובל גם בשיטות משפט אחרות בעולם.
 
בית המשפט העליון הבהיר בעניין המועצה להשכלה גבוהה, כי על הרשות לשקול את הנסיבות הפרטניות של המקרה ואת החשיבות שבגילוי המידע, טרם החלטתה שלא לחשוף חומר פנימי בהסתמך על סעיף החוק האמור.
 גם לאחר שקילה  אנו סבורים כי אין מקום למסור את התרשומות הפנימיות האמורות . נראה כי במסמכים שהועברו אליך במסגרת מענה זה, יש כדי לבטא במידה ראויה את חשיבותו של גילוי המידע המבוקש על ידך. 

הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה

זו. 















 

                                                                                                                    בכבוד רב,

מיכל טנא, עו"ד

מנהלת היחידה לפניות הציבור







      והממונה על חוק חופש המידע
� דברי ההסבר להצעת חוק חופש המידע, התשנ"ח-1998.


� עע"מ 9135/03 המועצה להשכלה גבוהה נ' הוצאת עיתון הארץ, פ''ד ס(4) 217, בפסקה 12 	לדברי השופטת חיות (2006).


� שם, בפסקה 20-21 לדברי השופטת חיות. 

